Na temelju članka 4. stavka 1. Zakona o sprječavanju sukoba interesa („Narodne novine“, broj 143/21) i članka 31. Statuta Općine Povljana („Službeni glasnik Zadarske županije“, broj 13/21) Općinsko vijeće Općine Povljana, na svojoj 12. (dvanaestoj) sjednici održanoj dana 22. prosinca 2022. godine, donosi

**KODEKS PONAŠANJA ČLANOVA**

**OPĆINSKOG VIJEĆA OPĆINE POVLJANA**

I. OPĆE ODREDBE

Članak 1.

(1) Ovim se Kodeksom ponašanja članova Općinskog vijeća Općine Povljana (u daljnjem tekstu: Kodeks) uređuje sprječavanje sukoba interesa između privatnog i javnog interesa u obnašanju dužnosti članova Općinskog vijeća Općine Povljana i članova radnih tijela Općinskog vijeća Općine Povljana, način praćenja primjene Kodeksa, odlučivanje o povredama Kodeksa te druga pitanja od značaja za sprječavanje sukoba interesa.

(2) Odredbe ovog Kodeksa odnose se na članove Općinskog vijeća Općine Povljana.

(3) Pojmovi i izrazi koji se koriste u ovom Kodeksu, a imaju rodno značenje, jednako se odnose na muški i ženski rod.

Članak 2.

(1) Svrha je Kodeksa jačanje integriteta, objektivnosti, nepristranosti i transparentnosti u obnašanju dužnosti članova Općinskog vijeća, promicanje etičnog ponašanja i vrijednosti koje se zasnivaju na temeljnim društvenim vrijednostima i široko prihvaćenim dobrim običajima te jačanje povjerenja građana u nositelje vlasti na lokalnoj razini.

(2) Cilj je Kodeksa uspostava primjerene razine odgovornog ponašanja, korektnog odnosa i kulture dijaloga u obnašanju javne dužnosti, s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti članova Općinskog vijeća.

Članak 3.

(1) U ovome Kodeksu pojedini pojmovi imaju sljedeće značenje:

1. *diskriminacija* je svako postupanje kojim se neka osoba, izravno ili neizravno, stavlja ili bi mogla biti stavljena u nepovoljniji položaj od druge osobe u usporedivoj situaciji, na temelju rase, nacionalnoga ili socijalnog podrijetla, spola, spolnog opredjeljenja, dobi, jezika, vjere, političkoga ili drugog opredjeljenja, bračnog stanja, obiteljskih obveza, imovnog stanja, rođenja, društvenog položaja, članstva ili nečlanstva u političkoj stranci ili sindikatu, tjelesnih ili društvenih poteškoća, kao i na temelju privatnih odnosa sa službenikom ili dužnosnikom Općine Povljana

2. *povezane osobe* su bračni ili izvanbračni drug člana Općinskog vijeća, životni partner i neformalni životni partner, njegovi srodnici po krvi u uspravnoj lozi, braća i sestre, posvojitelj i posvojenik, te ostale osobe koje se prema drugim osnovama i okolnostima opravdano mogu smatrati interesno povezanima s članom Općinskog vijeća

3. *poslovni odnos* odnosi se na ugovore o javnoj nabavi, kupoprodaji, pravo služnosti, zakup, najam, koncesije i koncesijska odobrenja, potpore za zapošljavanje i poticanje gospodarstva, stipendije učenicima i studentima, sufinanciranje prava iz programa javnih potreba i druge potpore koje se isplaćuje iz proračuna Općine Povljana

4. *potencijalni sukob interesa* je situacija kada privatni interes člana Općinskog vijeća može utjecati na nepristranost nositelja političke dužnosti u obavljanju njegove dužnosti

5. *stvarni sukob interesa* je situacija kada je privatni interes člana Općinskog vijeća utjecao ili se osnovano može smatrati da je utjecao na nepristranost člana u obavljanju njegove dužnosti

6. *uznemiravanje* je svako neprimjereno ponašanje prema drugoj osobi koja ima za cilj ili koja stvarno predstavlja povredu osobnog dostojanstva, ometa obavljanje poslova, kao i svaki čin, verbalni, neverbalni ili tjelesni te stvaranje ili pridonošenje stvaranju neugodnih ili neprijateljskih radnih ili drugih okolnosti koje drugu osobu zastrašuju, vrijeđaju ili ponižavaju, kao i pritisak na osobu koja je odbila uznemiravanje ili spolno uznemiravanje ili ga je prijavila,

uključujući spolno uznemiravanje.

II. TEMELJNA NAČELA DJELOVANJA

Članak 4.

(1) Članovi Općinskog vijeća moraju se u obavljanju javnih dužnosti pridržavati sljedećih temeljnih načela:

1. zakonitosti i zaštite javnog interesa;

2. odanosti lokalnoj zajednici te dužnosti očuvanja i razvijanja povjerenja građana u instituciju Općinskog vijeća;

3. poštovanja integriteta i dostojanstva osobe, zabrane diskriminacije i povlašćivanja te zabrane uznemiravanja;

4. čestitosti i poštenja te izuzetosti iz situacije u kojoj postoji mogućnost sukoba interesa;

5. zabrane zlouporabe ovlasti, zabrane korištenja članstva u Općinskom vijeću za osobni probitak ili probitak povezane osobe, zabrane korištenja autoriteta članstva u Općinskom vijeću u obavljanju privatnih poslova, zabrane traženja ili primanja darova radi povoljnog rješavanja pojedine stvari te zabrane davanja obećanja izvan propisanih ovlasti;

6. konstruktivnog pridonošenja rješavanju javnih pitanja;

7. javnosti rada i dostupnosti građanima;

8. poštovanja posebne javne uloge koju mediji imaju u demokratskom društvu te aktivne i nediskriminirajuće suradnje s medijima koji prate rad tijela općinske vlasti;

9. zabrane svjesnog iznošenja neistina;

10. iznošenja službenih stavova u skladu s ovlastima;

11. pridržavanja pravila rada tijela u koje su izabrani;

12. aktivnog sudjelovanja u radu tijela u koje su izabrani;

13. razvijanja vlastite upućenosti o odlukama u čijem donošenju sudjeluju, korištenjem relevantnih izvora informacija, trajnim usavršavanjem i na druge načine;

14. prihvaćanja dobrih običaja parlamentarizma, te primjerenog komuniciranja, uključujući zabranu uvredljivog govora;

15. odnosa prema službenicima i namještenicima upravnih odjela Općine koji se temelji na propisanim pravima, obvezama i odgovornostima obiju strana, isključujući pritom svaki oblik političkog pritiska na upravu koji se u demokratskim društvima smatra neprihvatljivim (primjerice, davanje naloga za protupropisna postupanja i slično);

16. redovitog puta komuniciranja sa službenicima i namještenicima, što uključuje pribavljanje službenih informacija ili obavljanje službenih poslova, putem njihovih pretpostavljenih;

17. osobne odgovornosti za svoje postupke;

18. načelo transparentnosti.

Članak 5.

(1) Od članova Općinskog vijeća se očekuje poštovanje pravnih propisa i procedura koji se tiču njihovih obveza kao nositelja političkih dužnosti.

(2) Od članova Općinskog vijeća se očekuje da odgovorno i savjesno ispunjavaju obveze koje proizlaze iz političke dužnosti koju obavljaju.

Članak 6.

(1) Građani imaju pravo biti upoznati s ponašanjem članova Općinskog vijeća koje je u vezi s obnašanjem javne dužnosti (podaci o glasovanju, postavljenim pitanjima, izrečenim stavovima na sjednicama Općinskog vijeća, izuzeću od glasovanja na sjednici i sl.).

III. ZABRANJENA DJELOVANJA

Članak 7.

(1) Članovima Općinskog vijeća zabranjeno je tražiti, prihvatiti ili primiti vrijednost ili uslugu radi obavljanja dužnosti, predlaganja donošenja odluke na Općinskom vijeću ili za glasovanje o odluci na sjednici Općinskog vijeća ili sjednici radnog tijela Općinskog vijeća.

Članak 8.

(1) Članovima Općinskog vijeća zabranjeno je ostvariti ili dobiti pravo ako se krši načelo jednakosti pred zakonom.

Članak 9.

(1) Članovima Općinskog vijeća zabranjeno je utjecati na druge članove s ciljem donošenja odluke kojom bi ostvarili osobni probitak ili probitak povezane osobe.

Članak 10.

(1) Članovima Općinskog vijeća zabranjeno je obećavati zaposlenje ili neko drugo pravo u zamjenu za dar ili obećanje dara.

Članak 11.

(1) Članovima općinskog vijeća je zabranjeno utjecati na dobivanje poslova ili ugovora o javnoj nabavi.

Članak 12.

(1) Članovima Općinskog vijeća je zabranjeno koristiti povlaštene informacije o djelovanju državnih tijela radi osobnog probitka ili probitka povezane osobe i na drugi način koristiti položaj utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, povlasticu ili pravo, sklopili pravni posao ili na drugi način interesno pogodovali sebi ili drugoj osobi.

(2) Članovi Općinskog vijeća obvezni su čuvati povjerljive informacije i podatke za koje saznaju u obavljanju dužnosti.

IV. NESUDJELOVANJE U ODLUČIVANJU

Članak 13.

(1) Član Općinskog vijeća je obvezan izuzeti se od sudjelovanja u donošenju odluke koja utječe na njegov poslovni interes ili poslovni interes s njim povezane osobe.

(2) Član Općinskog vijeća je obvezan izuzeti se od sudjelovanja u donošenju odluke kojom se odlučuje o postupanju tog člana u vezi primjene ovog Kodeksa.

V. PRAĆENJE PRIMJENE KODEKSA

Članak 14.

(1) Primjenu Kodeksa prati Povjerenstvo za etiku koje ima tri člana.

(2) Povjerenstvo za etiku imenuje i razrješuje Općinsko vijeće iz reda osoba nedvojbenog javnog morala, na osnovi profesionalnih sposobnosti, iskustava i kvaliteta te profesionalnog ponašanja.

(3) Mandat Povjerenstva za etiku traje do isteka mandata članova Općinskog vijeća.

(4) Povjerenstvo za etiku donosi poslovnik o radu kojim se uređuje način njegova rada i odlučivanja.

(5) Povjerenstvo za etiku se imenuje na temelju javnog poziv kojeg raspisuje općinski načelnik.

(6) Općinski načelnik će raspisati javni poziv u roku od 60 dana od stupanja na snagu ovog Kodeksa, odnosno konstituiranja novog saziva Općinskog vijeća ili prestanka mandata člana Povjerenstva.

Članak 15.

(1) Povjerenstvo za etiku zaprima pitanja, pritužbe i obavijesti o kršenju ovog Kodeksa, dostavlja ih predsjedniku Općinskog vijeća radi odlučivanja o njima i na svojim sjednicama odlučuje o istima u drugom stupnju.

(2) Predsjednik Povjerenstva za etiku je dužan u roku od 8 dana od primitka pritužbe ili obavijesti istu dostaviti članu Općinskog vijeća na kojeg se odnosi i ostaviti mu rok za očitovanje od 8 dana.

(3) Po primitku očitovanja člana Općinskog vijeća ili po isteku roka za očitovanje, predsjednik Povjerenstva će ih uputiti predsjedniku Općinskog vijeća radi odlučivanja.

(4) Povjerenstvo za etiku nije dužno postupati po anonimnom podnesku.

(5) Povjerenstvo za etiku može provesti postupak zbog kršenja odredbi ovog Kodeksa i na vlastitu inicijativu.

(6) Pritužbe zbog kršenja odredbi Kodeksa mogu podnijeti članovi Općinskog vijeća, radna tijela Općinskog vijeća, općinski načelnik, službenici Jedinstvenog upravnog odjela i građani ili njihova udruženja.

Članak 16.

(1) Povjerenstvo za etiku predlaže Općinskom vijeću donošenje odluke o usklađenosti postupanja članova Općinskog vijeća s ovim Kodeksom, te predlaže sankcije za postupanja koja nisu u skladu sa odredbama ovog Kodeksa.

(2) Povjerenstvo za etiku donosi smjernice o načelnim pitanjima za primjenu Kodeksa, promiče etičke standarde u obnašanju dužnosti u Općinskom vijeću, informira i daje savjete članovima Općinskog vijeća o pitanjima vezanima za očuvanje i jačanje njihovog integriteta i moralnog ponašanja, pruža potporu u primjeni ovog Kodeksa.

Članak 17.

(1) Općinsko vijeće može članu Općinskog vijeća izreći opomenu, dati upozorenje ili preporuku za otklanjanje uzroka postojanja sukoba interesa odnosno za usklađivanje načina djelovanja s odredbama ovog Kodeksa.

(2) Člana Općinskog vijeća i podnositelja prijave se o svakoj odluci obavještava pisanim putem u roku od 8 dana od donošenja odluke.

(3) Član Općinskog vijeća može u roku od 15 dana od primitka odluke uložiti na istu žalbu.

(4) Žalba se podnosi Povjerenstvu za etiku koje o njoj odlučuje u roku od 30 dana od dana primitka.

(5) Odlukom o žalbi Povjerenstvo može potvrditi prvostupanjsku odluku, vratiti predmet na ponovno odlučivanje ukoliko činjenice nisu dovoljno utvrđene ili raspravljene ili poništiti odluku.

Članak 18.

(1) Predsjednik Općinskog vijeća će uvrstiti u dnevni red sjednice raspravu o zaprimljenom podnesku o kršenju ovog Kodeksa, ukoliko je isti zaprimio najkasnije do otpreme poziva na sjednicu.

(2) Ukoliko je podnesak dostavljen predsjedniku Općinskog vijeća nakon otpreme poziva na sjednicu, predsjednik ga može uvrstiti na sjednicu kroz dopunu dnevnog reda, sukladno Poslovniku Općinskog vijeća ili će ga uvrstiti na dnevni red prve sljedeće sjednice Općinskog vijeća.

Članak 19.

(1) Odluke koje Povjerenstvo za etiku i Općinsko vijeće donesu u postupcima provedbe ovog Kodeksa su javne i objavljuju se u „Službenom glasniku Zadarske županije“.

Članak 20.

 (1) Jedinstveni upravni odjel je dužan Povjerenstvu za etiku i Općinskom vijeću pružiti stručnu i administrativnu pomoć u provedbi ovog Kodeksa, voditi evidencije i izrađivati izvješća o postupcima vezanim uz primjenu ovog Kodeksa.

(2) Funkcija člana Povjerenstva za etiku se smatra počasnom i obavlja se volonterski.

VI. ZAVRŠNE ODREDBE

Članak 21.

(1) Ovaj Kodeks stupa na snagu osmog dana od dana objave u „Službenom glasniku Općine Povljana“.

KLASA:024-02/22-01/2

URBROJ:2198-25-01-1-22-1

Povljana, 22. prosinca 2022. godine

OPĆINSKO VIJEĆE OPĆINE POVLJANA

Predsjednik Općinskog vijeća

Nikola Škoda